Carsten Koch (S), 2000-01-13:
Frihed 2000 har fremsat et beslutningsforslag om, at Folketinget pålægger regeringen at fremsætte et lovforslag, der skal sikre et mere intensivt arbejde for at skaffe flere organdonorer i Danmark og herunder sikre, at tilsagn om donation af organer bliver juridisk bindende, således at pårørende ikke kan omstøde den enkelte borgers beslutning - sådan som vi lige har diskuteret det - at en borger, der bliver myndig, stilles over for et valg om at blive organdonor, at borgere over myndighedsalderen stilles over for et valg om at blive organdonorer, at der skabes en debat om organdonation, og at der gives mere information herom til borgerne.
Det emne, som Frihed 2000 har taget op, ligger også mig meget på sinde.
Det er vigtigt at få så mange som muligt til at tage stilling til organdonation, og vi kan ikke opfordre befolkningen nok til at tage spørgsmålet op.
For så vidt angår forslaget om at ophæve pårørendes adgang til at modsætte sig organdonation, selv om afdøde har ønsket at være donor, vil jeg henvise til behandlingen af det beslutningsforslag, som vi lige netop har været igennem.
Jeg vil dog godt henlede forslagsstillernes og Tingets opmærksomhed på, at den nugældende lov som tidligere nævnt ikke giver de pårørende vetoret, men at det i bemærkningerne til det oprindelige lovforslag forudsattes, at man fortsætter en praksis, som man også følger i de fleste andre lande uanset lovgivningen.
Jeg er enig i, at det er uhyre vigtigt at få så mange som muligt til at tage stilling til organdonation.
I den forbindelse har det fra tid til anden været diskuteret, hvordan det kan gøres lettere for den enkelte at finde information om donation samt at give sin beslutning for eller imod donation til kende.
Der har i en årrække været udsendt informationsmateriale til befolkningen med opfordring til den enkelte om sammen med sin familie at tage stilling til spørgsmålet om organdonation.
Informationen er sket i form af opstilling af donorfoldere hos praktiserende læger, på apoteker, på biblioteker m.v.
Der er på tv udsendt obs-spots, og der er på tekst-tv information om donorfolderne.
Der har været rettet særlig opmærksomhed mod unge i form af gocard-postkort opstillet på cafeer og annoncer i Filmguide.
Endvidere er der oprettet mulighed for at rekvirere donorfolderen via trykknaptelefon
, ligesom donorfolderen kan læses i sin helhed på Internettet.
Folderen kan ligeledes skrives ud, og tilmeldingsblanketten kan bruges til tilmelding.
Alle disse mange tiltag har haft karakter af envejskommunikation fra de centrale myndigheder til befolkningen.
I forbindelse med oplysningsindsatsen for 1999 har Sundhedsstyrelsen iværksat et arbejde, som går ud på at få etableret og videreudviklet netværk, som kan medvirke til at skabe øget debat om organdonation lokalt.
Der arbejdes på at støtte og videreudvikle netværk af nøglepersoner og informatører, som kan medvirke ved møder og diskussioner i klubber og foreninger, på undervisningssteder og på arbejdspladser.
Der arbejdes på, at disse lokale netværk både kan bestå af sundhedspersonale og af frivillige informatører, primært transplanterede samt deres pårørende.
I forbindelse med oplysningsindsatsen har Sundhedsstyrelsen i alle årene arbejdet sammen med patientforeningerne, idet disse har etableret en transplantationsgruppe.
Samarbejdet med transplantationsgruppen styrkes i forbindelse med etableringen af de omtalte netværk.
Det er mit håb, at vi med disse netværk kan få en debat i gang ude omkring i lokale foreninger og sammenslutninger, på uddannelsesinstitutioner og på arbejdspladser samt i hjemmene.
Dertil kommer, at jeg har besluttet at støtte et projekt, som Amtsrådsforeningen planlægger sammen med transplantationsgruppen.
Projektet går ud på, at vi i år udsender donorfolderen sammen med sygesikringsbeviset, således at alle mellem 18 og 70 år, som skifter sygesikringsbevis, automatisk får tilsendt en donorfolder.
Ved projektets afslutning skal der ske en evaluering, således at vi kan se, om det vil være en rigtig vej at gå i fremtiden.
Der er og har således været en række initiativer med henblik på at sikre borgerne information om donation og transplantation.
Den information fortsætter og vil videreudvikles, og det afgørende er, at der kommer en debat i hjemmene, at der sker en bevidstgørelse, og at denne debat foregår i så bred udstrækning som muligt.
Det er efter min opfattelse vejen frem.
Ikke mindst på baggrund af det, der blev nævnt under debatten i forbindelse med B 47, nemlig at der ikke er påvist betydelige om i det hele taget nogen som helst eksempler på, at man ved at gennemtvinge disse her tvangsforanstaltninger kan få flere donorer frem.
Tværtimod har jeg hørt flere, som har givet mig anledning til at tænke: Kunne man ikke forestille sig, at man, hvis man virkelig strammer op med, at det skal være skriftlig tilkendegivelse osv. - og jeg tænker ikke mindst på Kristeligt Folkepartis markering - at antallet af donorer så vil falde, hvilket er stik imod den hensigt, der jo også ligger til grund for det her beslutningsforslag?
Så jeg mener, at information, bevidsthed, er vejen frem, så jeg kan ikke på den baggrund anbefale Frihed 2000's forslag.